Mestská časť Bratislava-Nové Mesto
––––––––––––––––––––––––––––––––––
Materiál na rokovanie
Miestneho zastupiteľstva
dňa 13.10.2015

Návrh na zrušenie Štatútu mestskej časti Bratislava-Nové Mesto

 

Predkladá: 						Materiál obsahuje:                                                                      
Ing. Mgr. Ľubomír Baník                          	 	1.   Návrh uznesenia 
prednosta MÚ BNM 					2.   Dôvodovú správu
 		3.   pôvodný Štatút 	

Spracovateľ:                                  	         		 Stanovisko právnej skupiny:
Ing. Kristína Štofková				- zapracované v texte
zástupca prednostu

Júlia Červenková
vedúca oddelenia organizačného 
a evidencie obyvateľov

Mgr. Marianna Moravcová Tomčíková	      	 
vedúca oddelenia PPČESČaSP			

Mgr. Jana Biharyová
referent oddelenia PPČESČaSP

Ing. Zuzana Miškovská
referent oddelenia VSSBaNP

Na rokovanie prizvať:
spracovateľov                       

október 2015

Návrh uznesenia:

Miestne zastupiteľstvo    

z r u š u j e

a)	uznesenie č. 5/12 zo dňa 16.06.2011, ktorým bol schválený Štatút mestskej časti Bratislava – Nové Mesto
b)	uznesenie č. 6/04 zo dňa 20.09.2011, ktorým bol schválený Dodatok č. 1 k Štatútu mestskej časti Bratislava – Nové Mesto
c)	uznesenie č. 15/07 zo dňa 12.02.2013, ktorým bol schválený Dodatok č. 2 k Štatútu mestskej časti Bratislava – Nové Mesto
d)	uznesenie č. 17/13 zo dňa 11.06.2013, ktorým bol schválený Dodatok č. 3 k Štatútu mestskej časti Bratislava – Nové Mesto

- bez pripomienok

- s pripomienkami

D ô v o d o v á   s p r á v a

Návrh na zrušenie Štatútu mestskej časti Bratislava – Nové Mesto (ďalej len „štatút MČ“) je iniciovaný na základe zadanej pracovnej úlohy, ktorej cieľom bolo novelizovať základne interné právne predpisy mestskej časti, a to rokovacie poriadky miestneho zastupiteľstva, miestnej rady a komisií miestneho zastupiteľstva a štatútu MČ. Pri posudzovaní novelizácie štatútu MČ pracovná skupina vytvorená prednostom miestneho úradu, došla k záveru, že existencia tohto interného právneho predpisu nemá oporu v platnom právnom poriadku Slovenskej republiky. 

Prvýkrát sa v systéme interných právnych predpisov mestskej časti štatút MČ objavuje v roku 1999 (zrušený v roku 2003 uznesením č. 04/04.1 dňa 07.01.2003). Už vo vyhlásenom znení zákona č. 377/1990 Zb. o hlavnom meste Slovenskej republiky Bratislavy / § 11 ods. 5              písm. a) / bola právomoc prijímať štatút vyhradená mestskému zastupiteľstvu. V čase schválenia prvého štatútu MČ zmena v časti upravujúcej právomoci prijímať štatút nenastala a rovnako ostalo bez zmeny aj znenie ustanovenia § 15 ods. 3 zákona č. 377/1990 Zb. o hlavnom meste Slovenskej republiky Bratislavy, podľa ktorého „Podrobnejšiu úpravu právomoci a pôsobnosti miestnych zastupiteľstiev a ich vzťahy k orgánom hlavného mesta upravuje štatút.“. Už z uvedeného je teda zrejmé, že právo prijímať štatút obce od nadobudnutia účinnosti zákona č. 377/1990 Zb. o hlavnom meste Slovenskej republiky Bratislavy adresované výhradne Bratislave.
 
Z genézy, ktorá je k dispozícií na oddelení organizačnom a evidencie obyvateľov Miestneho úradu mestskej časti Bratislava –Nové Mesto je zrejmé, že štatút MČ má v podmienkach mestskej časti svoju dlhoročnú tradíciu, a to napriek skutočnosti, že nemal oporu v právnom poriadku.

Na základe zistených právnych skutočností pôvodne zamýšľaná novelizácia štatútu MČ nie je potrebná, avšak je potrebné vyriešiť otázku ďalšieho zotrvania tohto interného právneho predpisu v podmienkach mestskej časti. 

Mestská časť ako jeden z územných samosprávnych a správnych celkov Bratislavy má  priznanú právnu subjektivitu, a to na základe zákona č. 377/1990 Zb. o hlavnom meste Slovenskej republiky Bratislave v znení neskorších predpisov (ďalej len „zákon o hlavnom meste SR Bratislave“).

Podľa ustanovenia § 11 ods. 4 písm. k) zákona č. 369/1990 Zb. o obecnom zriadení: „Obecné zastupiteľstvo rozhoduje o základných otázkach života obce, najmä je mu vyhradené schvaľovať štatút obce, rokovací poriadok obecného zastupiteľstva a zásady odmeňovania poslancov.“ 

Podľa ustanovenia § 1 ods. 1 veta prvá zákona o obecnom zriadení: „Obec je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt.“.

Podľa ustanovenia § 1a zákona č. 377/1990 Zb. o hlavnom meste SR Bratislave:
(1) Bratislava je samostatný územný samosprávny a správny celok Slovenskej republiky; združuje osoby, ktoré majú na jej území trvalý pobyt (ďalej len „obyvateľ"). Bratislava vykonáva územnú samosprávu patriacu obci (ďalej len „samospráva Bratislavy") a plní úlohy štátnej správy prenesené na obec zákonom (ďalej len „prenesená pôsobnosť").
(2) Mestská časť je územným samosprávnym a správnym celkom Bratislavy; združuje obyvateľov, ktorí majú na jej území trvalý pobyt. Mestská časť vykonáva samosprávu Bratislavy a prenesenú pôsobnosť v rozsahu vymedzenom zákonom a štatútom Bratislavy; v tomto rozsahu má postavenie obce.“

Podľa ustanovenia § 11 ods. 5 zákona o hlavnom meste SR Bratislave:
„Mestskému zastupiteľstvu je vyhradené
a)	schvaľovať štatút a jeho dodatky,
b)	schvaľovať územný plán Bratislavy a celomestské koncepcie rozvoja jednotlivých oblastí života v Bratislave,
c)	uznášať sa na všeobecne záväzných nariadeniach Bratislavy,
d)	určovať pravidlá nakladania s majetkom Bratislavy a so štátnym majetkom prenechaným Bratislave a schvaľovať najdôležitejšie úkony týkajúce sa tohto majetku a kontrolovať hospodárenie s ním,
e)	schvaľovať rozpočet Bratislavy, jeho zmeny a záverečný účet, ako aj kontrolovať čerpanie rozpočtu a uznášať sa na rozpočtových opatreniach,
f)	zriaďovať a zrušovať účelové mimorozpočtové fondy,
g)	rozhodovať o prijatí úveru alebo pôžičky, ktoré budú splácané z rozpočtu Bratislavy,
h)	vyhlasovať miestne referendum Bratislavy podľa § 8,
i)	zriaďovať, zrušovať a kontrolovať rozpočtové a príspevkové organizácie celomestského charakteru a na návrh primátora vymenúvať a odvolávať ich riaditeľov, zakladať a zrušovať obchodné spoločnosti a iné právnické osoby a schvaľovať zástupcov do ich štatutárnych a kontrolných orgánov, ako aj schvaľovať majetkovú účasť v inej právnickej osobe,
j)	delegovať zástupcov do školských rád,
k)	zriaďovať mestskú políciu a schvaľovať jej organizáciu,
l)	schvaľovať združovanie prostriedkov a účasť Bratislavy v regionálnych združeniach,
m)	určovať plat a odmenu primátora a odmenu mestského kontrolóra a plat hlavného architekta Bratislavy,
n)	schvaľovať poriadok odmeňovania poslancov a členov komisií,
o)	uznášať sa v rozsahu vymedzenom štatútom na veciach podľa § 6a ods. 2 a § 7b ods. 2.“

Podľa ustanovenia § 15 ods. 2 zákona o hlavnom meste SR Bratislave: „Miestnemu zastupiteľstvu je  vyhradené
a)	uznášať sa na všeobecne záväzných nariadeniach s platnosťou pre mestskú časť,
b)	vydávať písomné stanovisko k návrhu štatútu a jeho dodatkov podľa § 7b ods. 3,
c)	určovať pravidlá nakladania s majetkom mestskej časti a so zvereným majetkom v súlade so štatútom,
d)	schvaľovať rozpočet mestskej časti, jeho zmeny a záverečný účet, ako aj kontrolovať čerpanie rozpočtu a uznášať sa na rozpočtových opatreniach,
e)	zriaďovať a zrušovať účelové mimorozpočtové fondy,
f)	rozhodovať o prijatí úveru alebo pôžičky, ktoré budú splácané z rozpočtu mestskej časti,
g)	vyhlasovať miestne referendum mestskej časti podľa § 9,
h)	zriaďovať a zrušovať rozpočtové a príspevkové organizácie napojené na rozpočet mestskej časti a na návrh starostu vymenúvať a odvolávať ich riaditeľov,
i)	zakladať obchodné spoločnosti a iné právnické osoby a na návrh starostu vymenúvať a odvolávať členov orgánov týchto právnických osôb,
j)	schvaľovať združovanie prostriedkov a účasť mestskej časti v združeniach,
k)	určovať plat a odmenu starostu a odmenu miestneho kontrolóra,
l)	schvaľovať poriadok odmeňovania poslancov a členov komisií,
m)	uznášať sa v rozsahu vymedzenom štatútom na veciach podľa § 7a ods. 2 a § 7b ods. 2.“

Podľa ustanovenie § 15 ods. 3 zákona o hlavnom meste SR Bratislave: „Podrobnejšiu úpravu právomoci a pôsobnosti miestnych zastupiteľstiev a ich vzťahy k mestským orgánom upravuje štatút.“

Podľa ustanovenia Čl. 7 ods. 6 písm. a) Štatútu hlavného mesta Slovenskej republiky Bratislavy v platnom znení (ďalej len „Štatút“): „Mestskému zastupiteľstvu je vyhradené schvaľovať štatút a jeho dodatky.“

Podľa ustanovenia Čl. 18 ods. 4 Štatútu:
„Miestnemu zastupiteľstvu je vyhradené:
a)	uznášať sa na všeobecne záväzných nariadeniach s platnosťou pre mestskú časť (ďalej len „nariadenie mestskej časti“),
b)	vydávať písomné stanovisko k návrhu štatútu a jeho dodatkov,
c)	určovať pravidlá nakladania s majetkom mestskej časti a so zvereným majetkom v súlade so štatútom, 
d)	schvaľovať rozpočet mestskej časti, jeho zmeny a záverečný účet, ako aj kontrolovať čerpanie rozpočtu a uznášať sa na rozpočtových opatreniach,
e)	zriaďovať a zrušovať účelové mimorozpočtové fondy, 
f)	rozhodovať o prijatí úveru alebo pôžičky, ktoré budú splácané z rozpočtu mestskej časti, 
g)	vyhlasovať hlasovanie obyvateľov mestskej časti a zvolávať verejné zhromaždenie obyvateľov mestskej časti, 
h)	zriaďovať a zrušovať rozpočtové organizácie a príspevkové organizácie napojené na rozpočet mestskej časti a na návrh starostu vymenúvať a odvolávať ich riaditeľov, 
i)	zakladať a zrušovať obchodné spoločnosti a iné právnické osoby a na návrh starostu vymenúvať a odvolávať členov orgánov týchto právnických osôb,
j)	schvaľovať združovanie prostriedkov a účasť mestskej časti v združeniach, 
k)	voliť a odvolávať na návrh starostu zástupcu starostu a určovať mu okruh právomocí, voliť a odvolávať miestneho kontrolóra,
l)	určovať plat a odmenu starostu a odmenu miestneho kontrolóra, 
m)	určovať organizáciu miestneho úradu a schvaľovať poriadok odmeňovania zamestnancov mestskej časti, 
n)	schvaľovať poriadok odmeňovania poslancov a členov komisií, 
o)	schvaľovať plán hospodárskeho a sociálneho rozvoja mestskej časti, koncepcií a rozvojových programov, 
p)	schvaľovať územné plány zón, ktoré obstaráva mestská časť,
q)	rozhodovať o zavedení a zrušení miestnej dane, určovať náležitosti miestnej dane podľa osobitného predpisu,
r)	schvaľovať dohody o medzinárodnej spolupráci a členstvo mestskej časti v medzinárodnom združení podľa osobitného predpisu,
s)	určovať zásady ochrany a tvorby životného prostredia mestskej časti,
t)	rozhodovať o vedení evidencie pamätihodností mestskej časti, 
u)	predkladať mestskému zastupiteľstvu návrh na pomenovanie alebo zmenu názvu ulíc a iných verejných priestranstiev, 
v)	schvaľovať koncepciu a program rozvoja telesnej kultúry, utvárať podmienky na športovanie detí a rozvoj športu pre všetkých, 
w)	zriaďovať komisie ako svoje stále alebo dočasné poradné, iniciatívne a kontrolné orgány a určovať náplň ich práce, 
x)	zriaďovať miestny hasičský zbor, vymenúvať a odvolávať jeho veliteľa po schválení Okresným riaditeľstvom Hasičského a záchranného zboru v Bratislave spravidla na návrh Dobrovoľnej požiarnej ochrany,
y)	voliť a odvolávať prísediacich sudcov z radov občanov v obvode príslušného súdu podľa osobitného predpisu.“

Podľa ustanovenia Čl. 18 ods. 5 Štatútu:
„Miestne zastupiteľstvo rozhoduje o ďalších veciach, ktoré sú mu vyhradené týmto štatútom a osobitnými predpismi.“

Je nepochybné, že podľa zákona o obecnom zriadení do výhradnej kompetencie obecných  zastupiteľstiev patrí schvaľovanie štatútu, ktorý v systéme právnych predpisov zaraďujeme medzi interné právne normy a predstavuje základný normatívny vnútroorganizačný dokument obce. Zákon o obecnom zriadení je však lex generalis proti zákonu o hlavnom meste SR Bratislave, ktorý je lex specialis, a ktorý mimo iného upravuje aj vzťah mestského zastupiteľstva a miestnych zastupiteľstiev. 

V prvom rade je potrebné rozlišovať postavenie Bratislavy a následne postavenie jej mestských častí v rámci Bratislavy. Obcou je v plnom význame tohto pojmu Bratislava (§ 1 ods. 1 veta prvá) ako samostatný územný samosprávny a správny celok Slovenskej republiky; združujúci osoby, ktoré majú na jej území trvalý pobyt. Právna subjektivita mestskej časti sa odvíja od základnej právnej subjektivity obce (Bratislavy). Vychádzajúc z vyššie citovaného ustanovenia § 1a ods. 2 a § 2 ods. 2 o hlavnom meste SR Bratislave právo prijať štatút platná zákonná úprava priznáva výhradne Bratislave. Podporu pre toto tvrdenie nachádzame aj v ustanovení § 11 ods. 5 zákona o hlavnom meste SR Bratislave, z ktorého vyplýva, že schvaľovanie štatútu patrí do výhradnej kompetencie mestského zastupiteľstva. 

Teda ako sme už vyššie uviedli Štatút ako základný vnútroorganizačný dokument určuje aké právomoci pri jeho prijímaní sú určené/vyhradené mestským častiam. Štatút nemá postavenie interného právneho aktu len vo vzťahu k Bratislave, ale aj smerom k mestským častiam, keďže upravuje vzťah hlavného mesta SR Bratislavy a jeho orgánov voči mestským častiam a ich orgánom. Súčasne platné znenie Štatútu nedáva miestnemu zastupiteľstvu žiadnu právomoc, z ktorej by bolo možné odvodiť prijatie vlastného štatútu pre mestskú časť. 

Zotrvávanie na štatúte MČ časti nepovažujeme z hľadiska súčasne platnej legislatívy za správne, keďže ako je zrejmé z vyššie citovaných častí zákona o obecnom zriadení, zákona o hlavnom meste SR Bratislave a Štatútu, ani v jednom právnom predpise nie je delegovaná právomoc pre miestne zastupiteľstvo prijať štatút MČ. Mestskej časti patrí právo „vydávať písomné stanovisko k návrhu štatútu a jeho dodatkov“ /Čl. 18 ods. 4 písm. b) Štatútu/. 

Na základe uvedeného navrhujeme zrušiť uznesenie č. 5/12 zo dňa 16.06.2011, uznesenie            č. 6/04 zo dňa 20.09.2011 a uznesenie č. 17/13 zo dňa 11.06.2013, ktorými bol prijatý Štatút mestskej časti Bratislava – Nové Mesto a jeho tri dodatky.